
DECISIÓ  13/04
Assumpte: Programa Coses que passen “Sexe i catolicisme, un matrimoni mal avingut?”, emès per TV3 el 6 de febrer de 2004 a les 22.44 hores.

1. Durant el mes de febrer de 2004, el senyor Ezequiel Miranda Giménez-Rico, en nom i representació de l’Associació Professional per l’Ètica de Catalunya, el senyor Daniel Arasa, en nom i representació del Grup d’Entitats Catalanes de la Família (GEC) i 121 persones més formulen una reclamació en relació amb el programa esmentat. 

El president de l’Associació Professional per l’Ètica de Catalunya manifesta que va estar present en el programa objecte de la reclamació com a convidat i considera que es va establir una relació il·lícita entre violència domèstica i Església catòlica i pensa que el presentador del programa i la comentarista van fer entendre que els bisbes catòlics no condemnen la violència domèstica, quan és patent que sí que ho fan. També comenta que molt poques vegades se li va donar la paraula i quan va disposar de temps, no se’l va deixar exposar plenament l’opinió. Pensa que les citacions de la Bíblia que va llegir el senyor Cuní eren fragments extrets a priori que no reflecteixen el contingut general de l’esmentat llibre, no només compartit pels catòlics, sinó també per milions de cristians d’arreu del món. Encara considera més greu fer servir exemples de dones maltractades com a suposats exemples del “desinterès” de l’Església i, en canvi, no hi havia cap participant de les moltes dones a qui ha ajudat l’Església i les entitats catòliques. Demana que TV3 sigui més plural i respectuosa amb els catòlics i les famílies. 

Les 121 reclamacions particulars rebudes manifesten el mateix posicionament anterior. 

D’altra banda, el president del GEC manifesta que una persona representativa de l’entitat va assistir al programa com a convidada i quan va tenir oportunitat de participar-hi van emetre unes imatges de la Conferencia Episcopal, la qual cosa pensa que vulnera la imatge de l’entitat, ja que aquesta és una organització no confessional. També manifesta el seu desacord en el plantejament del pretès debat perquè el conductor i la comentarista del programa intervenien donant la seva opinió de manera agressiva i amb una certa manca d’equanimitat. Demana que el Consell elabori un estudi quantitatiu de les intervencions i, si es conclou que no va ser equilibrat, cridi l’atenció a l’operador de televisió i al conductor del programa i els insti a fer una rectificació pública en el mitjà de comunicació audiovisual.

2. Els serveis tècnics del Consell han analitzat el programa objecte de la reclamació i han classificat les diferents intervencions en sis grans temes: violència domèstica, homosexualitat, església i dona, opinions genèriques sobre el document de la Conferència Episcopal espanyola sobre la família, models de família i divorcis i separacions. 

El conductor del programa inicia la sessió fent referència a les dades del Ministeri de l’Interior sobre el total de dones mortes com a conseqüència de la violència domèstica durant l’any 2003, un total de 70. A continuació, explica el cas d’una de les convidades del programa i la presenta com la que podia haver estat la víctima número 71.

El conductor del programa i la col·laboradora habitual inicien el desenvolupament de cadascun dels temes objecte del debat amb un plantejament que deixa oberta la polèmica. A continuació, intervenen diferents convidats i testimonis, els quals expressen opinions i posicionaments diversos.

En el decurs del programa es fa servir diverses vegades la il·lustració en forma d’infografia d’imatges fixes del text del document de la Conferència Episcopal i es presenten imatges superposades a una intervenció en dos moments: imatges de la sala de reunions de la Conferència Episcopal amb una veu en off del conductor del programa, Josep Cuní, i també durant la intervenció de la senyora Lorena Asensio, qui defensa que s’ha fet una interpretació tergiversada del contingut del document.

En el programa objecte d’anàlisi, van intervenir-hi un total de 31 persones (en el plató) i s’hi van llegir 6 missatges enviats per correu electrònic.

Segons l’anàlisi de les intervencions de les persones convidades, un 58,1% es manifesten explícitament creients, i un 3,2%, no creients. La resta de persones, un 38,7%, no es manifesten explícitament en cap dels dos sentits. Amb tot i això, cal tenir en compte que la manifestació de creient no implica necessàriament el posicionament favorable al document pastoral ni a altres elements de la doctrina catòlica establerta per la jerarquia eclesiàstica.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 21 d’abril de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell considera que Coses que passen és un programa d’entrevistes sobre temes d’actualitat, amb participació del públic, amb l’objectiu principal de generar polèmica sobre les qüestions que es plantegen. En aquesta tipologia de programes el paper del professional de la comunicació és motivar el màxim la participació del públic. 

De l’anàlisi realitzada es conclou que hi ha representació d’opinions i posicionaments diferents i contraposats sobre els temes que es plantegen. 

En relació amb la possible vulneració de la imatge de l’entitat (GEC), el Consell considera que no es pot demostrar intencionalitat per part de l’operador, atès que les imatges estaven acompanyades de la veu en off de la senyora Lorena Asensio, qui manifestava que l’associació que representava era apolítica i aconfessional, per la qual cosa les persones teleespectadores podien discernir entre allò que mostraven les imatges i el que s’exposava en aquell moment. Cal tenir present que les imatges de la sala de reunions de la Conferència Episcopal, objecte de la polèmica, també es van emetre en una de les intervencions del conductor del programa.  

Com a conseqüència, el Consell desestima les reclamacions entenent que, amb l’emissió del programa, l’operador de televisió ha donat veu als grups socials significatius.

Amb tot, el Consell recorda a l’operador de televisió pública la necessitat que els conductors dels programes d’entrevistes i debats mantinguin un posicionament imparcial en les seves intervencions.

4. El Consell acorda comunicar aquesta decisió a les persones interessades i a Televisió de Catalunya.

Barcelona,  21 d’abril de 2004

El president

Francesc Codina i Castillo

